Twee beseer tydens skietery op M1-snelweg in JhbArgieffoto ŉ Man en ŉ vrou is Maandagmiddag kritiek beseer ná ŉ skietery op die M1-snelweg naby die Jan Smuts-afrit in Parktown, Johannesburg. “Paramedici het ŉ man en ŉ vrou in die middel van die snelweg aangetref,” het Russel Meiring, woordvoerder van ER24, gesê. “Die man het verskeie skietwonde in sy maag en bors opgedoen. Die vrou het verskeie skietwonde in haar bene opgedoen. Hulle is albei in ŉ kritieke toestand.” Die twee persone is na ŉ privaat hospitaal geneem vir verdere behandeling. Kapt. Mavela Masondo, woordvoerder van die polisie, het aan Maroela Media gesê die polisie ondersoek die omstandighede rondom die voorval. “Twee persone, ŉ man en ŉ vrou, was omstreeks 12:50 in ŉ BMW X1 toe vyf persone hulle oorval en op hulle begin skiet het.” Hy het gesê die motief vir die skietery is nog nie bekend nie. “Die polisie is op soek na die verdagtes wat glo in ŉ BMW-sedan (registrasienommer onbekend) gery het.”